
	[bookmark: nev]SEBESTYÉN DÓRA
Kommunikáció- és Médiatudomány
BA, 3. félév
Budapesti Gazdasági Főiskola
Külkereskedelmi Kar
	






Témavezetők:
	Dr. Hidasi Judit
egyetemi tanár, BGF KKK

	Dr. Székács Anna
főiskolai tanár, BGF KKK




A bizalom határai, Fukushima: A katasztrófa kommunikációja vagy a kommunikáció katasztrófája?

Japán szigetországként huzamosabb ideig elzárta magát a külvilág elől, mely időszak alatt volt alkalma arra, hogy kialakítsa saját zárt rendszerét és szabályait, mely szabályok mind a mai napig érvényben vannak. Japán a második világháborút megelőzően soha nem veszített még háborút. Ezzel a vereséggel viszont elveszítette azt, amiben a legjobban hitt, a militarista tekintélyt. Mégis, fel tudott állni és megteremteni mindazon körülményeket, melyekre szüksége volt gazdasága fellendítéséhez. Ez a folyamat 1990-ben megakadni látszott, az ország gazdasági recesszióba hullott. Ez volt a második eset a Felkelő Nap országában, amikor a társadalomnak ismét csalódnia kellett a tekintélyben. A harmadik alkalom a 2011. március 11-i fukushimai katasztrófa volt, amely megkérdőjelezi a hivatalos szervekbe és a tudós társadalomba vetett hitet. Vajon harmadszorra is csalódnia kell a japán társadalomnak vagy csak a sajtó ver neki negatív visszhangot? Kutatásomban erre keresek választ. Remélem, velem tartanak ezen az úton.
Kommunikáció- és Média szakos hallgatóként mindig is érdekelt, hogy a hivatalos információ hogyan befolyásolja a közvéleményt, milyen arányban egyezik, illetve tér el egymástól a hivatalos és a nem hivatalos vélemény. Tudományos diákköri munkámnak a fukushimai hármas katasztrófa (földrengés, szökőár, atomreaktor robbanás) kommunikációját választottam. Nagy tisztelője vagyok a japán nyelvnek és kultúrának, magam is évek óta tanulom ezt a távol-keleti nyelvet, számomra egyszerűen megunhatatlan. Ahhoz, hogy európaiként megértsük, hogy ez a zárt, hierarchikus társadalom miként reagál a fukushimai katasztrófára, meg kell tudnunk érteni a japánok mentalitását, verbális és non-verbális kommunikációját, és nem utolsó sorban bepillantást kell nyernünk a kultúrájukba is. A célom az volt, hogy bemutassam, miért is viselkedik másképp ez a társadalom, és egyben kicsit közelebb is szeretném hozni azokhoz, akinek még nem volt alkalmuk testközelből ezzel a kultúrával megismerkedni. 



